Ihi deg umahil-agi- nteɣ nebḍa taɣessa-ines ɣef sin n yiḥricen d igejdanen, amezwaru yella deg-s ayen akk yeɛnan tasekla s umata d umezruy-ines ama di tmura tibaraniyin neɣ di tmurt-nneɣ, tasekla taqbaylit di tallit-ines tamenzut tebna ɣef timawit ulac nnig-s, timetti taqbaylit tettawi-d tiwsatin-is ama d tamedyazt ama d tasrit ladɣa tamacahut s yinnan kan, meḥsub seg yimi ɣer umezzuɣ, maca xas akken ttεeddin fell-as wayyuren d iseggasen ur tettwattu ara acku wa yesseḥfaḍ-itt i wa, tasuta tettaǧǧa-tt-id i tayeḍ, armi i d-yeḍḥa wass anda i d-tban tallit tamaynut tewwi-d yid-s tiwsatin nniḍen d timaynutin, gar-asent tasekla n yigardan.